Title: ประกาศศูนย์อำนวยการรักษาความสงบเรียบร้อย เรื่อง ห้ามการใช้เส้นทางคมนาคมหรือการใช้ยานพาหนะ

ประกาศศูนย์อำนวยการรักษาความสงบเรียบร้อย

ประกาศศูนย์อำนวยการรักษาความสงบเรียบร้อย
เรื่อง
ห้ามการใช้เส้นทางคมนาคมหรือการใช้ยานพาหนะ[๑]

ตามที่ได้มีการประกาศให้เขตพื้นที่เขตดุสิต
กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักรลงวันที่ ๑๕
กันยายน พ.ศ. ๒๕๕๒ และมีข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ ลงวันที่ ๑๕
กันยายน พ.ศ. ๒๕๕๒ ซึ่งได้มอบอำนาจให้ ผอ.รมน.
ผู้อำนวยการศูนย์อำนวยการหรือผู้ที่ได้รับมอบหมายจาก ผอ.รมน.
หรือผู้อำนวยการศูนย์อำนวยการ กำหนดเงื่อนเวลาในการปฏิบัติตามข้อกำหนดหรือเงื่อนไขในการปฏิบัติของพนักงาน
เจ้าหน้าที่ตามที่เห็นสมควรนั้น

เพื่อประโยชน์ในการป้องกัน ปราบปราม ระงับ
ยับยั้ง และแก้ไขหรือบรรเทาเหตุการณ์ในพื้นที่เขตดุสิต กรุงเทพมหานคร
ให้เป็นไปด้วยความเรียบร้อยและเกิดประสิทธิภาพสามารถป้องกันการปิดล้อมทำเนียบรัฐบาล
หน่วยงานของรัฐและสถานที่สำคัญ
รวมทั้งเพื่อไม่ให้เป็นการขัดขวางการปฏิบัติราชการของนายกรัฐมนตรี
คณะรัฐมนตรีและเจ้าหน้าที่ของรัฐ

อาศัยอำนาจตามความในข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ ข้อ ๔ และวรรคท้าย
จึงออกประกาศกำหนด ดังต่อไปนี้

ข้อ ๑
 ห้ามการใช้เส้นทางคมนาคมหรือการใช้ยานพาหนะ
เว้นแต่จะได้รับอนุญาตจากพนักงานเจ้าหน้าที่ ในเส้นทางต่อไปนี้
ก. ถนนนครปฐม ตั้งแต่แยกเทวกรรมรังรักษ์
ถึงสะพานชมัยมรุเชษฐ์
ข. ถนนลูกหลวง (ด้านหลังทำเนียบรัฐบาล) ตั้งแต่ แยกเทวกรรมรังรักษ์
ถึงแยกมัฆวานรังสรรค์
ค. ถนนคู่ขนาน ถนนราชดำเนินนอก ด้านทำเนียบรัฐบาล
ตั้งแต่ แยกมัฆวานรังสรรค์ ถึง แยกสวนมิสกวัน
ง. ถนนคู่ขนาน ถนนศรีอยุธยา ด้านสโมสรทหารบก
ตั้งแต่ แยกสี่เสาเทเวศร์ ถึง แยกหอประชุมกองทัพบก
จ. ซอยสามเสน ๑๒ ตั้งแต่ ปากซอยด้านถนนสามเสน ถึง
ท้ายซอยด้านถนนราชสีมา รวมทั้ง แยกที่ตัดสู่ถนนอู่ทองนอก

ข้อ ๒
 ให้ผู้อำนวยการรักษาความมั่นคงภายในราชอาณาจักร
ผู้อำนวยการศูนย์อำนวยการรักษาความสงบเรียบร้อย หรือผู้ที่ได้รับมอบหมาย
ซึ่งเป็นพนักงานเจ้าหน้าที่ชั้นสัญญาบัตรหรือเทียบเท่า เป็นผู้ดำเนินการตามประกาศนี้

ข้อ ๓
 ประกาศกำหนดนี้ให้ใช้บังคับตั้งแต่บัดนี้เป็นต้นไป

ประกาศ
ณ วันที่ ๑๘ กันยายน พ.ศ. ๒๕๕๒
สุเทพ
 เทือกสุบรรณ
รองนายกรัฐมนตรี
ผู้อำนวยการศูนย์อำนวยการรักษาความสงบเรียบร้อย

ปริยานุช/ผู้จัดทำ
๒๘
ตุลาคม ๒๕๕๒
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๖/ตอนพิเศษ ๑๕๖ ง/หน้า ๗๒/๒๑ ตุลาคม ๒๕๕๒